Наставно научном већу

Универзитета у Београду – Филозофског факултета

У својству чланова Комисије за припрему извештаја о избору у истраживачко звање, изабране на III редовној седници Наставно-научног већа Филозофског факултета одржаној 21. 02. 2019. године, подносимо Већу следећи

**ИЗВЕШТАЈ**

**о испуњености услова за избор колеге Миљана Васића**

**у звање истраживач-приправник**

Миљан Васић рођен је 11. 11. 1994. године. Основне студије филозофије уписао је на Филозофском факултету у Београду 2013. године, а завршио је 2017. године, са просечном оценом 9,81 и оценом 10 за завршни рад. Тема завршног рада била је „Теоријски проблеми у вези са методима гласања“. Мастер студије филозофије завршио је на истом Факултету 2018. године. Имао је просечну оцену 10 на мастер студијама и одбранио је завршни мастер рад под насловом „Демократија, процедуре гласања и питање компетенције“ са оценом 10. Од 2018. студент је докторских студија филозофије на Филозофском факултету.

Миљан Васић објавио је два рада. У часопису *Theoria* објавио је 2018. године чланак под насловом: „Кондорсеова теорема пороте: општа воља и епистемичка демократија“, *Theoria* 61(4): стр. 147-170. Објавио је 2017. године и рад у зборнику са студентске конференције одржане у Марибору, под називом: „Domestic Analogy: A link between Spheres of Justice and Just and Unjust Wars by Michael Walzer“, *Študentski filozofski zbornik 2017*, Filozofska fakulteta, Univerza v Mariboru, str. 103-110. Учествовао је на неколико међународних студентских конференција, као и на неколико студентских сесија међународних конференција (2016. године на Централноевропском универзитету у Будимпешти, 2017. године на Универзитету у Марибору, 2017. године на Универзитету у Ријеци и 2018. на Универзитету у Келну). Поред тога, имао је излагања на још две међународне конференције: *SOPhiA 2018* на Универзитету у Салцбургу и *Rethinking Compulsory Voting*, која је одржана 2018. године на Универзитету у Женеви. Учествовао је 2018. године у организацији међународне конференције за студенте постдипломских студија *Third Belgrade Graduate Conference in Philosophy*, која је одржана од 4-6. маја на Филозофском факултету у Београду.

Имајући у виду све наведене резултате, као и научноистраживачки потенцијал кандидата, комисија сматра да су испуњени сви неопходни услови и предлаже Наставно-научном већу да изабере Миљана Васића у звање истраживача-приправника.

У Београду, 22. 02. 2019.

Чланови Комисије:

др Иван Младеновић, ванредни професор

др Милорад Ступар, редовни професор

др Александар Добријевић, доцент